
ÅRSBERETNING 2016 TRIMAVDELINGA
Styret 
I 2016 har styret bestått av Leder Kari Johanne Einvik, Sekretær Toril Solbergløkk, styremedlemmene Bitte Sommersel (innkjøp), Erlend Vistnes,”handyman” Even Teialeret og ”handyman” Nils Holthe. 
I 2017 ønsker dessverre både Nils og Toril å slutte i trimstyret. Vi takker Nils for den solide og gode innsatsen som stimerker og gapahukbygger, og meget god bidragsyter på arrangementene gjennom de seks årene han har vært med i trimstyret. Vi takker Toril for veldig god innsats som sekretær etter Ina, og ellers gode bidrag og innspill på møter og arrangement gjennom de fire årene hennes i trimstyret. 


Styret i Trimavdelinga vil rette en stor takk til alle deltagere som kommer på arrangementene våre, og skriver seg opp i trimbøkene på postene! Det er med stor glede vi ser at de blir flere og flere år for år, noe som bidrar til økt motivasjon og fokus på det trimavdelingen gjør for nærmiljøet. 
Trimavdelinga har i 2016 gjennomført:
· Skidag ved Ulvehiet i januar, masse snø og folk,- både lokale og folk fra andre bygder og byen kom innom.
· Dagens løype i februar. Nydelig vær, masse folk og det ble til og med fotballkamp på Ulvtjønna! Vi serverte varm saft, kaffe og kjeks til alle som stoppet ved Ulvehiet.
· Kaffeservering ved Kaldvellosen i april. 20 pensjonister kom og nøt vårsola ved elva.
· Kaffeservering på Botnmyra 1.mai ( 120 deltakere). Et langt tog kom gående til posten i nydelig vårvær.
· Gudrunhuletrimmen i juni og oppsamling i august, ca. 100 deltakere til sammen, selv om det var samtidig med Lundamo Cup. Veldig bra vær, tørt og fint i marka både i juni og oppsamling i august!
· Klubbmesterskap i terrengløp i mai, 33 deltakere. De fleste med startnummer, og noen som turgåere. Anders Røsbjørgen vant herreklassen, mens Kaja Einvik vant dameklassen. Vi brukte traseen ved Blukkuåsen. Vi sprang ned mot Karihytta først, og kom over Skaret til slutt. Populær løype vi kommer til å bruke i årene framover.
· Dugnad aktivitetspark Blukkuåsen. To dugnader som resulterte i trening og aktivitetspark for små og store.
· Høsttur til Finngangen i september (ca. 40 deltakere i løpet av dagen). Fantastisk fin høstdag, men mye annet som foregikk samme dag, gjorde at det ble færre deltagere enn det bruker å være. Noen gikk rundturen via Bortsvollen og Grasdalshøgda etterpå. 
· Familietur til Bortsvollen (ca. 80 deltagere). Barfrost og fint vær, men for mye vind til bålbrenning på vollen, så vi tente opp i grua til Gunnar Senneset.
· Kaffeservering ved Drammensveien i november (ca. 30 deltagere).
· Dametrim i gymsalen ca.30 deltakere hver tirsdag i høstsemesteret, etter pause i vår. Ragnhild Nyhus Røsbjørgen har vært engasjert og motiverende instruktør. 

· Seniortrim, ca. 15 deltakere, med Aud Teialeret som inspirerende instruktør.
· Nissetrim ved Langvatnet i desember (ca. 25 deltakere), i slaps og regn var det dårlig oppmøte, men vi ønsker å ha dette arrangementet på tur ved Langvatnet neste år også.
· Vi har hatt fem styremøter i løpet av året, i tillegg til at vi sender sms og ringes ved behov i fokant av arrangementer. 

Månedens Flåtrimmer 2016: 
Januar: Erik Birkeland
Februar: Ellinor Nyhus
Mars: Kjell Berntzen
April: Hans Kværnrød 
Mai: Anders Holte
Juni: Marit Holte
Juli: Odd Harald Hofset
August: Daniel Folde Eggen
September: Berit Bolland
Oktober: Erik Birkeland
November: Sigrunn Voll
Desember: Ingunn Holthe
Hver vinner fikk et gavekort pålydende kr 250,- ved Coop Prix Ler.
Årets Flåtrimmer 2016 (44 kvalifiserte deltakere, 9 barn og 35 voksne). Eldstemann er født i 1930, yngstemann er født i 2011. Vi i Trimavdelingen er stolte over å ha arrangementer som engasjerer alle aldersgrupper! 

Uttrekning av gavekort fra Melhusbanken på kr 3000,- skjer 3. april i gymsalen på Flå Skole.
9 minitrimmere (født 2004-2015) kan vente seg egen oppmerksomhet. I tillegg har 30 trimmere 
(7 barn og 23 voksne) besøkt alle trimpostene i løpet av kalenderåret 2016, disse kaller vi SUPERTRIMMERNE i Flå IL, og alle de får en gave fra trimavdelingen for det.
Trimpostbesøkene har også i år hatt en økning i forhold til tidligere år, 16118 navnetrekk er skrevet ned i løpet av 2016! Vi har i snitt hatt over 44 besøk på trimpostene hver dag,- det er utrolig bra og inspirerende! Vi håper at trimaktiviteten fortsatt blir like stor i årene fremover. 

Som vi ser av grafen er det veldig mange besøk på spesielt Bottenmyra, Blukkuåsen og Kaldvellosen. I tillegg vises det godt at vi hadde en fin vinter i 2016, noe som resulterte i mange noteringer på Tjukkåsen og Ulvtjønna.

Trimavdelingen har oppgradert stiene med nye merker også i 2016, og alle 18 postene er merket med oppslag og navn på stedet de er plassert. Med de nye, flotte skiltene som er hengt opp i Flåmarka håper vi at flere blir bedre kjent, og at de gamle navnene på Flåmarka ikke blir glemt. 
Trimavdelingen har bygget apparater til trening og aktivitet ved trimpostene på Blukkuåsen i 2016. Vi tror det kan øke treningsgleden når tilgjengeligheten til apparater er nære der vi er i hverdagene. Det kan bli et sosialt møtested og være ett alternativ til styrketrening for annen idrett. Det er også ønskelig at skolen kan bruke dette i gymtimene.
Økonomi
Trimavdelingen bruker litt mer penger enn vi får inn på arrangementene i 2016, men takket være tilskudd vi får fra Melhus Kommune og Melhusbanken, går vi bare så vidt i underskudd. Vi ønsker at trimavdelingen skal være gratistilbud tilgjengelig for alle, og da vil kostnadene være litt større enn inntektene. I november kjøpte vi enda en gapahuk. Den skal erstatte den ødelagte ved Gudrunhula og er planlagt ferdig til 40 årsjubileet i juni. Vi har hatt mange betalende damer på step, så kursavgift til stepinstruktør og leie av lokale er dekket. I mai fikk vi støtte fra Bondelaget som er øremerket kartarbeid vi jobber med.
Premier
Beholdningen på merker til Gudrunhuletrimmen ble kjøpt inn i 2015, slik at vi har mange i årene fremover. De er dyre, koster 90,- pr.stk, og siden vi deler ut bronsemerke ved 1.gangs tur, er Gudrunhuletrimmen en større kostnad enn inntekt. 
 Mål
Målsettinga for Trimavdeling er å motivere folk flest, uavhengig av alder og fysisk form, til å komme seg ut i skog og mark. Vi ønsker at våre tiltak og lystbetonte aktiviteter i lokalmiljøet skal føre til at fysisk aktivitet kan etableres som en naturlig del av folks fritid. 
Målgruppa for Trimavdelinga er:
· De som er for lite fysisk aktive og de som faller utenfor de ordinære idrettstilbudene.

· Barn og unge, voksne og eldre.

· Barn som ikke deltar i organisert idrett.
· Sosiale treffpunkt for nye og gamle innbyggere i Flå.
· De som allerede er aktive, og som ønsker et supplerende tilbud i tillegg de ordinære aktivitets- og idrettstilbudene i bygda.

Planer fremover

Muligheter for å drive friluftsliv i nærområdet er et velferdsgode som bør sikres som et bidrag til livskvalitet, trivsel og bedre folkehelse. For å lykkes med vår målsetting, mener vi at tiltakene bør skje i lokalmiljøet. Derfor har Trimavdelinga brukt de siste årene på å prioritere oppgradering av eksisterende stier, og etablering av nye turstier i lokalmiljøet slik at vi kan bidra til å få enda flere ut på tur - både gamle og unge. Trimavdelinga har ryddet, merket og skiltet mangfoldige kilometer med turstier i bygda og i Flåmarka. Dette skal vi fortsette med i året som kommer. 
Vi ønsker også å lage bedre kart over Flåmarka, og kanskje komme oss enda mer på nett, slik at turene våre blir lettere å finne for de som ikke er like godt kjent i marka vår.

Vi vil også vise Flåbyggene nye veier å gå, og legger opp til aktiviteter i nye områder. Trimavdelingen har også i år en representant i KIM (Kjent I Melhus). Det er i den anledning plassert 3 KIM poster i Flå sitt område: Austtjønna, Blukkuåsen og Kaldvellosen (rullestoltilpasset). Vi oppfordrer alle glade trimmere til å bli med på det gode opplegget som KIM er. Kart og beskrivelse av postene kan kjøpes på Coop Prix Ler.
Som leder i Trimavdelinga vil jeg takke de gode medarbeiderne i Trimstyret. Det ser ut som vi alle har funnet en rolle vi trives med, og at vi gjør en god jobb på det området vi er tildelt. Det er artig å være med på dette når vi har fine arrangement som gir oss alle mange gleder! 
Kari Johanne Einvik, Leder Trimavdelinga 2016
Årsberetning Trimavdelinga 2016

